
I. INTRODUCERE

 

 

Aerul atmosferic, ca element important al mediului, calitatea acestuia reprezintă o semnificaţie deosebită pentru viaţa şi sănătatea oamenilor, pentru existenţa faunei şi florei. 

Datorită particularităţilor naturale ale atmosferei şi consecinţelor activităţilor umane, poluarea aerului datorată fie creşterii concentraţiei unor constituenţi normali ai atmosferei – bioxidul de carbon, ozonul etc., fie pătrunderii unor compuşi străini acestui mediu – elemente radioactive, substanţe organice de sinteză, ş.a. constituie o realitate tot mai evidentă a societăţii moderne. Mai mult decât atât, ca fenomen, poluarea aerului a devenit transfrontalieră şi o problemă globală, ceea ce impune o cooperare internaţională şi o reglementare interstatală adecvată.

Consiliul European pentru Protecţia Mediului Înconjurător în raportul din 14 septembrie 1967, a dat poluării atmosferice următoarea definiţie: “Se consideră poluat aerul, atunci când se constată prezenţa unor substanţe străine sau a unor variaţii importante ale acestora în proporţia părţilor componente ale aerului care, ţinând seama de cunoştinţele ştiinţifice ale momentului, pot provoca efecte dăunătoare sau acţiuni jenante”

Prima Conferinţă general europeană pentru protecţia mediului înconjurător a elaborat printre altele, Convenţia şi Rezoluţia privind poluarea atmosferei transfrontalieră la mari distanţe, convenţie care defineşte poluarea atmosferică ca fiind: “introducerea în atmosferă de către om, direct sau indirect, de substanţe sau energie care au acţiune nocivă de natură să pună în pericol sănătatea omului, să dăuneze resurselor biologice şi ecosistemelor, să deterioreze bunurile materiale şi să aducă atingere sau să păgubească valorile de agrement şi ale utilizării legitime ale mediului înconjurător.”

Poluarea atmosferică transfrontalieră pe distanţe lungi a fost definită ca fiind acea “ poluare a cărei sursă fizică este cuprinsă total sau parţial în zona supusă jurisdicţiei naţionale a altui stat, la o distanţă la care nu este în general posibil să se distingă contribuţia surselor individuale sau a grupurilor de surse de emisie”.

Poluanţii din atmosferă se împart în două grupe mari:

· Poluanţi primari, care sunt emişi direct din surse identificate sau identificabile (ex: poluanţii sulfurici, carbonici, compuşii azotului, poluanţii minerali, pulberile, substanţele radioactive, praful bacterian etc);

· Poluanţi secundari care sunt produşi în aer prin interacţiunea a doi sau mai mulţi poluanţi sau chiar prin reacţia cu anumiţi constituenţi ai aerului.

Poluarea atmosferică a apărut o dată cu dezvoltarea industrială, dar a luat o mare extindere în ultimele decenii.

Creşterea producţiei industriale, de tot felul, a circulaţiei vehiculelor cu motor, încălzirile centrale, în special cele cu cărbune, producerea energiei electrice şi termice, laturi ale activităţii din agricultură etc. au fost însoţite de eliberarea în aer a unor cantităţi din ce în ce mai mari de particule invizibile de dioxid de carbon, oxid de azot, metan, pulberi şi alţi agenţi poluanţi care afectează atmosfera lent, dar sigur şi progresiv, astfel încât se apreciază că într-un deceniu temperatura medie poate să crească cu un grad Celsius, iar la tropice şi poli cu cinci grade, datorită efectului de seră.

Această poluare duce la fenomene de supraproducţie, subnutriţie, foamete, distrugerea progresivă a stratului de ozon şi ploi acide.

Pe măsură ce o cantitate tot mai mare de raze ultraviolete pătrund în atmosferă, ca urmare a distrugerii păturii de ozon, creşte numărul de cazuri de cancer al pielii şi cataracte oculare, paralel cu afectarea serioasă a producţiei de grâu, orez, porumb, soia, ca şi a planctonului oceanelor.

Aşa cum arată experienţa statelor, o reglementare eficace ar trebui să prevină poluarea atmosferică, prin acţiuni asupra surselor şi prin stabilirea de condiţii de fabricaţie pentru aparatele susceptibile de a polua aerul. În absenţa unor astfel de măsuri impuse producătorilor, este necesar ca utilizatorii să respecte normele tehnice de emisie sau nivelurile de calitate a aerului ambiant. 

Noile reglementări se vor aplica întotdeauna şi surselor şi activităţilor existente, eventual stabilindu-se anumite intervale de timp pentru adaptarea la noile cerinţe instituite.

 

 

 

 

 

 

 

 

 

 

 

 

 

 

 

 

 

 

 

 

 

 

II. Cerinţele Uniunii Europene în privinţa 

protecţiei atmosferice

 

 

Acquis-ul în domeniul mediului cuprinde următoarele directive din sectorul calităţii aerului şi o decizie legată de schimbări climatice: 

· Directiva Cadru 96/62/CE cu privire la evaluarea şi menagementul calităţii aerului înconjurător;

· Directiva Consiliului 80/779/CEE cu privire la valoarea limită, referitoare la calitatea aerului şi valori de referinţă pentru dioxidul de sulf şi particule în suspensie;

· Directiva Consiliului 82/884/CEE cu privire la valoarea limită pentru conţinutul de plumb din aer;

· Directiva Consiliului 85/203/CEE cu privire la standardele de calitate a aerului pentru dioxid de azot;

· Directiva Consiliului 1999/30/CE cu privire la valorile limită pentru dioxidul de sulf, dioxidul de azot şi oxizi de azot, particulele solide şi plumbul din atmosferă;

· Directiva 92/72/EEC cu privire la poluarea cu ozon a aerului;

· Directiva 70/220/CEE cu privire la măsuri împotriva poluării atmosferei prin emisia de gaze provenind de la autovehicule, amendată (98/77/CE, 98/69/CE, etc),

· Directiva 72/306/CEE şi 88/436 cu privire la măsuri împotriva emisiilor poluante vizibile provenind de la motoarele diesel folosite la autovehicule, amendată;

· Directiva 77/537 privind măsuri împotriva emisiilor vizibile provenite de la tractoare;

· Directiva 88/77/CEE cu privire la măsuri împotriva emisiilor de gaze poluante de la motoare diesel folosite la autovehicule, amendată;

· Directiva 97/68/CE cu privire la măsuri împotriva emisiei de gaze poluante şi de particule de la motoarele cu ardere internă instalate pe utilajele nerutiere;

· Directiva 96/96/CEE cu privire la aproximarea legislaţiei statelor membre privind inspecţiile tehnice pentru autovehicule şi remorci;

· Directiva 93/12/CEE cu privire la conţinutul de sulf din anumiţi combustibili lichizi (amendată prin Directiva 1999/32/CE şi Directiva 98/70/CEE);

· Directiva 85/210/CEE cu privire la conţinutul de plumb din benzină (amendată prin Directiva 98/70/CEE);

· Directiva 98/70/CE cu privire la calitatea combustibililor din benzină şi motorină, cu amendamente la Directiva Consiliului 93/12/CE;

· Directiva 1999/32/CE cu privire la reducerea conţinutului de sulf din anumiţi combustibili lichizi, cu amendamente la Directiva 93/12/CEE;

· Directiva 94/63/CE cu privire la controlul emisiilor de compuşi organici volatili (COV) rezultaţi din depozitarea benzinei şi din distribuirea acesteia de la terminale la staţii de benzină;

· Directiva nr. 99/94/CE privind furnizarea către cumpărătorii de autoturisme noi a informaţiilor legate de economia de combustibil şi emisiile de CO2;

· Directiva Consiliului 2000/69/CE privind valorile limită pentru benzen şi monoxid de carbon în aerul înconjurător;

· Decizia Consiliului 93/389/CEE pentru un mecanism de monitorizare a emisiilor de CO2 şi a altor gaze cu efect de seră în Comunitate (amendată prin Directiva 99/296/CEE).

 

 

 

 

Cerinţele prevăzute în aceste directive pot fi grupate pe categorii după cum urmează:

· Măsuri şi norme menite să protejeze calitatea aerului înconjurător (inclusiv monitorizarea gazelor cu efect de seră);

· Măsuri pentru limitarea emisiilor poluante de la autovehicule şi alte motoare;

· Norme cu privire la calitatea şi manipularea combustibililor;

· Măsuri pentru manipularea combustibililor.

Directivele cu privire la prevenirea şi controlul integral al poluării şi cu privire la instalaţiile mari de ardere sunt incluse în secţiunea referitoare la industrie a Acquis-ului (acestea vor fi dezbătute într-o lucrare viitoare).

Implementarea lor va avea un rol important în atingerea obiectivelor prevăzute în directivele cu privire la calitatea aerului enumerate mai sus.

Comisia Europeană a adoptat în 1996 Directiva cadru 96/62/CEE cu privire la evaluarea şi menagementul calităţii aerului înconjurător. 

Această directivă stabileşte principiile de bază cu privire la selectarea poluanţilor atmosferici, stabilind valorile limită şi de prag, cerinţele cu privire la monitorizarea şi evaluarea calităţii aerului, la informarea şi avertizarea publicului, acţiunile pe termen scurt care se iau în cazurile de poluare peste limitele admise şi planurile pe termen lung pentru încadrarea în valorile limită în perioada de timp prevăzută. 

Directiva stabileşte principiile de bază pentru menagementul calităţii aerului înconjurător după cum urmează:

· obiectivele legate de calitatea aerului înconjurător sunt definite şi stabilite cu scopul de a evita, preveni sau reduce efectele negative asupra sănătăţii omului şi asupra întregului mediu înconjurător;

· evaluarea calităţii aerului se va face de către statele membre pe baza unor criterii şi metode comune;

· difuzarea informaţiei corecte, în primul rând către publicul larg, atunci când sunt atinse concentraţii relevante şi praguri de alertă, şi

· menţinerea calităţii aerului înconjurător acolo unde se situează la un nivel optim şi îmbunătăţirea ei acolo unde nu se ating valorile normale prevăzute.

Detaliile pentru fiecare poluant în parte vor fi prevăzute 

într-o serie de “directive – fiice”.

Acestea vor actualiza şi extinde normele existente cu privire la calitatea aerului. Lista iniţială de poluanţi include:

· SO2, NOx, particule fine şi în suspensie şi plumb;

· benzen şi hidrocarburi aromatice policiclice (HAP);

· monoxid de carbon, cadmiu, arsen, nichel şi mercur;

· ozon.

Directivele "fiice" vor defini următoarele nivele de poluare:

· Pragul de alerta - nivelul peste care apar riscuri pentru sănătatea omului la expuneri de scurtă durată şi la atingerea căruia statele membre trebuie să întreprindă masuri imediate, conform prevederilor Directivei 96/62/CE ; 

· Valoare limita - un nivel fixat cu scopul de a evita, preveni sau reduce efectele nocive asupra omului şi/sau mediului înconjurător, nivel care trebuie atins intr-un interval de timp dat şi, odată atins, nu mai trebuie depăşit; 

· Marja de toleranţă – permiterea depăşirii temporare a valorii limită. Aceasta marjă de toleranţă este exprimată sub forma unui procent din valoarea limită, indicându-se şi data până la care marja trebuie redusa la zero şi data la care se va atinge din nou valoarea limită.

Această marjă are scopul de a da un anumit timp pentru atingerea valorii limită, pentru fiecare poluant fiind definit un calendar de reducere a marjei;

· Valoare ţintă - nivelul stabilit în vederea evitării efectelor nocive pe termen lung asupra sănătăţii omului şi/sau asupra mediului înconjurător, urmând ca atingerea acestui nivel să fie realizată, acolo unde este posibil, într-un interval de timp dat;

· Praguri de evaluare - Directiva se referă la valori inferioare valorii limită folosite pentru definirea cerinţelor legate de monitorizare. Prima directiva "fiica" defineşte un "prag superior de evaluare" sub care se folosesc combinat în procesul de evaluare măsurători şi modele - şi un "prag inferior de evaluare" sub care se pot folosi exclusiv modelări şi alte metode de estimare. Permisiunea de a folosi şi alte metode şi tehnici în afara măsurătorilor propriu-zise este foarte importantă datorită costurilor ridicate ale monitorizării continue a calităţii aerului.

 

Pe lângă stabilirea acestor norme şi standarde cu privire la calitatea aerului, directivele fac referiri şi la instrumente de management şi acţiuni. In acest sens, statele membre trebuie să realizeze: 

· planuri de acţiune pe termen scurt cu măsurile ce trebuie luate atunci când sunt depăşite valorile limită, precum şi pentru reducerea riscului apariţiei unor asemenea situaţii şi pentru limitarea duratei lor. 

Aceste planuri pot include şi măsuri de control şi suspendare a activităţilor care contribuie la depăşirea valorilor limită (de exemplu interzicerea circulaţiei în zonele centrale ale oraşului, sau chiar suspendarea unor activităţi poluante); 

· programe de ameliorare pentru zonele unde calitatea aerului nu se conformează, sau este de aşteptat să nu se conformeze normelor; 

· servicii de informare pentru a ţine publicul la curent cu starea calităţii aerului şi pentru a oferi informaţii la zi în timpul alertelor.

Directivele fiice vor prevedea şi cerinţe privind numărul şi amplasarea staţiilor de monitorizare, metode de măsură şi standarde de calitate, precum şi cerinţele legate de informarea publicului.

Gradul de monitorizare necesar va depinde de clasificarea zonei, şi de gradul de poluare în comparaţie cu normele şi standardele definite de Comisie.

Directivele fiice indică datele la care intra în vigoare noile standarde. Pentru valorile limită cu marja de toleranţă, Directivele specifică şi termenul limită până la care marja de toleranţă trebuie să devină zero şi să se respecte întocmai standardele. România va trebui să fixeze aceste termene limită prin ordine ministeriale de implementare a standardelor şi eventual să negocieze cu Uniunea Europeană prelungirea acestor termene.

În aprilie 1999, a fost adoptată, prima “directivă – fiică” a Directivei 96/62/CE. Această directivă (1999/30/CE) stabileşte noile valori limită pentru dioxidul de sulf, dioxidul de azot, oxizii de azot, particulele solide şi plumbul din atmosferă.

O altă Directivă care conţine prevederi cu privire la calitatea aerului este Directiva 92/72/CEE. Aceasta obligă statele membre la realizarea unei reţele de monitorizare a ozonului, şi a fost adoptată având în vedere creşterea traficului auto în ţările membre ale Uniunii Europene.

În cazul ozonului au fost stabilite praguri pentru protecţia sănătăţii şi a vegetaţiei, iar informarea publicului trebuie avută în vedere atunci când se depăşesc aceste valori. Asemenea incidente trebuie anunţate şi Comisiei pentru raportări lunare. 

În iunie 1999, Comisia Europeană a propus o nouă directivă fiică la directiva cadru pentru calitatea atmosferei, prin care se prevăd valori limită/ţintă pentru ozonul troposferic şi alte cerinţe foarte precise cu privire la monitorizare. Această directivă ar urma să înlocuiască în final Directiva 92/72/CEE.

 

 

· Schimbări climatice

 

Legislaţia relevantă în domeniul schimbărilor climatice este Decizia Consiliului din 24 iunie 1993 cu privire la mecanismul de monitorizare a emisiei de CO2 şi de alte gaze cu efect de seră şi Directiva nr. 99/94/CE privind monitorizarea emisiilor de CO2 de la autovehiculele noi de pasageri.

Încă din anul 1988, prin Rezoluţia nr. 43/53 Adunarea Generală ONU a recunoscut faptul că schimbările climatice constituie o preocupare comună a întregii umanităţi şi, pornind de aici, în decembrie 1990 s-a constituit un Comitet interguvernamental pentru elaborarea unei convenţii generale asupra schimbărilor climatice.

Adoptat în iunie 1992, documentul are ca obiectiv stabilirea concentraţiilor de gaze termoactive din atmosferă, la un nivel care să împiedice interferenţa antropogenă periculoasă pentru climă, într-o perioadă de timp suficientă pentru ca ecosistemele să se poată adapta în mod natural la aceste schimbări.

Se instituie, de asemenea, obligaţia statelor de a conserva şi reduce toate emisiile sau concentraţiile de gaze care produc efectul de seră şi, în special emanaţiile de anhidrid carbonic, de a diminua şi înlătura gazele şi efectele schimbărilor climatice, precum şi o serie de drepturi şi responsabilităţi specifice pentru ţările în curs de dezvoltare şi cele industrializate.

Din punct de vedere instituţional, periodic se va reuni o Conferinţă pentru a examina aplicarea şi completarea Convenţiei, precum şi un Comitet consultativ care, la anumite intervale, va analiza datele tehnico – ştiinţifice ale evoluţiilor climatice şi va avansa propuneri corespunzătoare.

Convenţia a intrat în vigoare la 22 martie 1994, numeroase ţări mari producătoare de gaze cu efect de seră fiind primele care au ratificat-o.

Prima Conferinţă a părţilor a avut loc în aprilie 1995 la Berlin, stabilind importante şi ambiţioase obiective pe termen lung.

 

O a doua Conferinţă a părţilor s-a desfăşurat la Kyoto (Japonia) între 1 şi 13 decembrie 1997. Cu această ocazie, reprezentanţii a 161 de state semnatare ale Convenţiei au reuşit să ajungă la un acord privind etapele de diminuare a emisiilor de gaze cu efect de seră, astfel încât echilibrul dinamic să nu fie disturbat în mod semnificativ, într- o perspectivă pe termen mediu şi cu aplicarea principiului “discriminării pozitive”.

Rezultatele Conferinţei au fost exprimate în Protocolul de la Kyoto, ce preconizează ca până în anul 2012 volumul mediul de gaze cu efect de seră (în principal CO2) să fie redus cu 5,2 % în raport cu nivelul din 1990. 

Printre exigenţele fixate de document se numără:

· industria să devină mult mai eficientă din punct de vedere al consumului de energie şi va trebui să treacă de la utilizarea combustibililor fosili bogaţi în carbon (cărbune, petrol) la combustibilii săraci în carbon (gaze naturale) sau la combustibilii alternativi;

· conducătorii auto să opteze pentru modele mult mai eficiente, cu emisii reduse de CO2, care să funcţioneze, măcar parţial, pe baterii sau alte surse nepoluante de energie;

· proprietarii de locuinţe să folosească surse nepoluante de energie (ţigle cu baterii solare incorporate, pentru acoperişul caselor, de exemplu);

· aparatele electrice vor trebui să se bazeze, din ce în ce mai mult, pe surse de energie regenerabile, precum cele eoliene, solare, hidroelectrice etc.

· consumatorii să înceapă să cumpere produse care consumă mai puţină energie, precum: becurile fluorescente compacte, aparatură casnică reproiectată pentru a folosi minimum de electricitate.

 

La nivelul ţărilor ce vor ratifica tratatul se cere:

· ţările dezvoltate să-şi reducă emisiile CO2 şi alte gaze generatoare ale efectului de seră, în medie cu 5,2 % până în anul 2012;

· ţărilor în curs de dezvoltare li se recomandă să adopte reduceri asemănătoare;

· “schimburi de emisii” vor permite ţărilor cu reduceri substanţiale de CO2 să-şi “vândă” surplusul de reducere celor cu rezultate mai slabe.

Prin Legea nr. 3/2.02.2001 (M.Of. 81/16.02.2001), România a ratificat Protocolul de la Kyoto la Convenţia Cadru a Naţiunilor Unite asupra schimbărilor climatice , adoptat la 11 decembrie 1997.

 

· Emisii provenind de la 

autovehicule şi motoare

 

Reducerea emisiilor provenind de la autovehicule şi motoare se realizează prin îmbunătăţirile tehnologice aduse autovehiculelor noi, îmbunătăţirea calităţii combustibililor şi prin inspectarea şi întreţinerea autovehiculelor în uz. Directivele cu privire la combustibili sunt grupate separat, după cele referitoare la autovehicule.

Conform acestor directive, controlul asupra emisiilor provenind de la autovehicule se exercita în doua stadii diferite:

· în timpul fabricaţiei - conform 70/220/CEE, 72/306, 88/77 si 77/537 şi amendamentelor ulterioare, prin obligativitatea unor teste amănunţite în timpul fabricaţiei, necesare omologării modelului, incluzându-se aici teste pentru măsurarea emisiilor, şi 

· în timpul utilizării - conform 96/96/CEE, care include cerinţe cu privire la inspecţiile periodice şi verificările în trafic, inclusiv pentru măsurarea nivelului emisiei de noxe.

Cerinţele referitoare la etapa fabricării sunt stabilite în următoarele directive:

· Directiva 70/220/CEE, amendată, stabileşte cerinţele de ordin tehnic şi valorile limită pentru monoxid de carbon şi hidrocarburi nearse din gazele de eşapament ale autovehiculelor (autovehicule pentru pasageri şi autoutilitare de mic tonaj cu motoare pe benzină şi motorină). Tot aici sunt incluse şi cerinţele tehnice pentru omologarea autovehiculelor.

· Directivele 72/306/CEE, amendată, şi 88/436/CEE au introdus valorile limită pentru emisii vizibile produse de motoare diesel pentru autovehicule.

· Directiva 88/77/CEE, amendată, stabileşte valorile limită pentru emisia de CO, hidrocarburi şi NOx provenind de la toate autovehiculele cu motoare diesel cu excepţia autoturismelor. Normele cu privire la emisia de particule au fost stabilite prin Directiva 91/542/CEE. Directiva 96/1/CE conţine derogări cu privire la emisia de particule pentru motoare de capacitate mai redusă.

· Directiva 77/537/CEE amendată stabileşte limitele pentru emisia de CO, hidrocarburi şi NOx provenind de la tractoare agricole şi forestiere.

· Directiva 97/68/CE stabileşte norme cu privire la emisiile de NOx, hidrocarburi, CO şi particule solide provenind de la motoare folosite pentru utilaje mobile nerutiere. Tot aici sunt definite procedurile de omologare pentru astfel de motoare.

Fiecare dintre aceste directive stabileşte cerinţele cu privire la obţinerea omologării pentru fabricarea sau importul în Uniunea Europeană al autovehiculelor. Cerinţele diferă în funcţie de anul de fabricaţie şi, ca atare, nu este necesară aducerea de modificări modelelor mai vechi. Nivelul emisiilor se îmbunătăţeşte pe măsură ce se înoieşte parcul de autovehicule.

În timpul utilizării: toate autovehiculele în uz trebuie să respecte directiva cu privire la inspecţia tehnică a autovehiculelor. Directiva 96/96/CE impune ca în cadrul testelor obişnuite pentru autorizarea utilizării autovehiculelor pe drumurile publice să fie introduse şi verificări ale nivelului de monoxid de carbon (CO) şi ale raportului aer – combustibil în amestecul de carburaţie la motoarele pe benzină, precum şi ale gradului de opacitate al gazelor de evacuare de la autovehiculele cu motor diesel.

Programul "Auto-Oil" al Uniunii Europene a fost creat tocmai cu scopul de a identifica noi masuri care ar fi necesare pentru a putea îndeplini obiective raţionale legate de calitatea aerului cu costuri cât mai reduse. Aceasta abordare se deosebeşte astfel de directivele mai vechi amintite mai sus, care se bazau pe principiul "celor mai bune metode şi tehnologii existente". 

În acest sens , au fost adoptate trei directive, alte doua fiind pe cale sa fie votate în curând. Cele cinci directive vor acoperi în final următoarele categorii :

· autovehicule pentru pasageri,

· camionete şi autoutilitare, 

· camioane si autobuze, 

· combustibili, şi 

· testări. 

Directiva cu privire la testări include noile proceduri de testare, testele pentru eliberarea autorizaţiei de circulaţie pe drumurile publice, testele de conformitate, testele de anduranţă şi testele de "diagnostic la bord" (On Board Diagnostics). Directivele vor intra în vigoare până în anul 2005.

 

Obiectivele programului sunt:

· controlul componentelor carburanţilor, cu efect asupra gradului de poluare a aerului (sulful, benzenul, componentele aromatice şi plumbul);

· reducerea valorilor limită a unor poluanţi pentru noile modele de vehicule;

· controlul emisiilor la vehiculele existente prin montarea pe ele a unor dispozitive de diagnostic obligatorii şi introducerea unor proceduri de testare specifice.

Noile norme cu privire la emisiile provenind de la autovehicule vor avea consecinţe importante. Respectarea noilor norme de emisie pentru vehiculele de mare tonaj (diesel) va impune aproape cu certitudine folosirea filtrelor de particule începând cu 2005 şi va necesita convertoare catalitice pentru NOx începând cu 2008. Pentru acesta din urma caz, în momentul de faţă nu exista încă nici o tehnologie în varianta comercială.

Problema emisiilor provenind de la motoarele cu ardere interna folosite în utilaje mobile nerutiere este tratata în Directiva 97/68/CE. Cu toate ca iniţial această problemă nu a fost reglementată, volumul acestor emisii este semnificativ. 

Directiva 97/68/CE stabileşte valorile limită pentru emisii şi impune obligativitatea omologării utilajelor mobile nerutiere cu motoare cu ardere interna.

 

· Calitatea combustibililor

 

· Directiva 93/12/CEE stabileşte concentraţiile maxime admise pentru sulf în anumiţi combustibili lichizi, inclusiv păcura şi motorină. Aceasta a fost ulterior amendată în secţiunea privitoare la autovehicule prin intermediul Directivei asupra calităţii combustibililor din motorină şi benzină ( 98/70/CE)

· Directiva 98/70/CE a introdus norme mai stricte cu privire la calitatea combustibililor, inclusiv cu privire la cantitatea de plumb, chestiune iniţial tratată în Directiva 85/210/CEE şi în amendamentele acesteia.

· În aprilie 1999 a fost adoptata Directiva 1999/32/CE care introduce o normă de 1% concentraţie de sulf pentru păcura grea. Prevederile acestei directive vor intra în vigoare începând cu 1 ianuarie 2003 şi vor avea consecinţe majore pentru România şi statele membre ale Uniunii Europene;

· Directiva 85/210/CEE - prevede că statele membre trebuie să asigure distribuţia uniformă a benzinei fără plumb, cu un conţinut < 0,013g Pb/l, pe întreg teritoriu propriu. Conţinutul de benzen al benzinei, atât al celei cu plumb cât şi al celei fără plumb, nu are voie să depăşească valoarea de 5%. Benzina fără plumb trebuie semnalată prin afişaje clare la pompa de benzină. Statele membre pot interzice comercializarea benzinei care nu îndeplineşte valorile prescrise. Această directivă a fost înlocuită de Directiva cu privire la calitatea combustibililor din benzină şi motorină (98/70/CE) care stipulează standarde noi.

 

 

· Manipularea combustibililor

 

· Directiva cu privire la emisiile de compuşi organici volatili 94/63/CEE stipulează introducerea unor norme tehnice minime pentru prevenirea emisiilor de COV datorate depozitării şi distribuţiei benzinei de la terminale la staţiile de benzină.

Consiliul Europei are în vedere şi un proiect cu privire la controlul emisiilor de COV care au loc la alimentarea autovehiculelor.

 

 

 

 

 

 

 

 

 

 

 

 

 

 

III. CONCLUZII

 

 

 

Extinderea Uniunii Europene prin includerea ţărilor din Europa Centrală şi de Est reprezintă o provocare în planul mediului, de o amploare care nu poate fi comparată cu aderările anterioare.

Este o mare discrepanţă între nivelele de protecţie a mediului din statele membre ale UE şi cele din ţările din Europa Centrală şi de Est.

Integrarea ţărilor din Europa Centrală şi de Est va fi o sursă considerabilă de creştere a biodiversităţilor în Europa, având în vedere suprafeţele mari şi caracteristicile lor naturale (relief, faună, vegetaţie). 

În aceste condiţii, conformarea deplină cu acquis-ul comunitar de mediu va fi un obiectiv complex, realizabil numai pe termen lung.

Politica europeană de mediu urmăreşte să realizeze dezvoltarea durabilă, bazându-se pe integrarea politicii de mediu în politicile sectoriale comunitare, măsuri de prevenire, principiul că poluatorul plăteşte, combaterea poluării mediului la sursă şi împărţirea responsabilităţilor. 

Statele membre trebuie să se asigure că, înainte de acordarea autorizaţiei pentru diverse proiecte de dezvoltare din domeniul public şi privat, s-a efectuat un studiu de impact care să evalueze efectul asupra mediului.

Acordul European de Asociere stipulează că politica de dezvoltare economică a ţărilor candidate la aderare trebuie să se inspire din principiul dezvoltării durabile şi să acorde importanţa cuvenită consideraţiilor referitoare la mediu.

